SK Úradný vestník Európskej únie C 317/10

Iniciatíva Spolkovej republiky Nemecko, Španielskeho kráľovstva, Francúzskej republiky, Talianskej republiky a Spojeného kráľovstva Veľkej Británie a Severného Írska s ohľadom na prijatie rozhodnutia Rady o ochrane eura proti falšovaniu ustanovením Europolu ako ústredného úradu na boj proti falšovaniu eura

(2004/C 317/06)

RADA EURÓPSKEJ ÚNIE,

so zreteľom na Zmluvu o Európskej únii, a najmä na jej článok 30 ods. 1 písm. c) a článok 34 ods. 2 písm. c),

so zreteľom na podnet Spolkovej republiky Nemecko, Španielskeho kráľovstva, Francúzskej republiky, Talianskej republiky a Spojeného kráľovstva Veľkej Británie a Severného Írska (1),

so zreteľom na stanovisko Európskeho parlamentu (2),

keďže:

(1) Euro sa ako zákonná mena dvanástich členských štátov čoraz viac stáva svetovou menou, a preto sa stáva aj hlavným cieľom medzinárodných organizácií falšovateľov.

(2) Euro sa stalo tiež cieľom falšovateľov z tretích krajín.

(3) Je potrebné zabrániť ďalšiemu nárastu počtu falzifikátov eura, ktorý by ohrozil voľný obeh eurobankoviek a euromincí.

(4) Dohovor o predchádzaní falšovaniu meny, ktorý bol dohodnutý 20. apríla 1929 v Ženeve (ďalej len „Ženevský dohovor“), by sa mal podľa podmienok európskej integrácie uplatňovať účinnejšie.

(5) Tretie krajiny potrebujú ústredný kontakt pre informácie o falzifikátoch eura a všetky informácie o falzifikátoch eura by sa mali na účely analýzy zhromažďovať v Europole.

(6) So zreteľom na nariadenie Rady (ES) č. 1338/2001 stanovujúce opatrenia nevyhnutné na ochranu eura proti falšovaniu (3) Rada považuje za vhodné, aby sa všetky členské štáty stali zmluvnými stranami Ženevského dohovoru a zriadili ústredné úrady v zmysle článku 12 dohovoru.

(7) Rada považuje za vhodné ustanoviť Europol ako ústredný úrad na boj proti falšovaniu eura v zmysle článku 12 Ženevského dohovoru,

ROZHODLA TAKTO:

Článok 1

1. Pre členské štáty, ktoré sú zmluvnými stranami Ženevského dohovoru, najmä Rakúsko, Belgicko, Českú republiku, Dánsko, Fínsko, Francúzsko, Nemecko, Grécko, Maďarsko, Írsko, Taliansko, Luxembursko, Holandsko, Poľsko, Portugalsko, Španielsko, Švédsko a Spojené kráľovstvo, vystupuje Europol v súlade s vyhlásením uvedeným v prílohe k tomuto rozhodnutiu (ďalej len „vyhlásenie“) ako ústredný úrad na boj proti falšovaniu eura v zmysle článku 12 prvej vety Ženevského dohovoru. Pokiaľ ide o falšovanie všetkých ostatných mien a funkcie ústredného úradu, ktorými nebol Europol podľa vyhlásenia poverený, zostávajú v platnosti existujúce právomoci vnútroštátnych ústredných úradov.

2. Členské štáty, ktoré ešte nie sú zmluvnými stranami Ženevského dohovoru, najmä Cyprus, Estónsko, Lotyšsko, Litva, Malta, Slovensko a Slovinsko, pristúpia k Ženevskému dohovoru. Po pristúpení k Ženevskému dohovoru ustanovia Europol v súlade s vyhlásením za ústredný úrad na boj proti falšovaniu eura v súlade s článkom 12 prvou vetou Ženevského dohovoru.

Článok 2

1. Vlády členských štátov, ktoré sú zmluvnými stranami Ženevského dohovoru, vydajú vyhlásenie a poveria zástupcu Spolkovej republiky Nemecko, aby postúpil vyhlásenia generálnemu tajomníkovi Organizácie Spojených národov.

2. Zástupcovia vlád členských štátov, ktoré ešte nie sú zmluvnými stranami Ženevského dohovoru, v prípade pristúpenia vydajú bez zbytočného odkladu vyhlásenie a poveria zástupcu Spolkovej republiky Nemecko, aby postúpil vyhlásenie generálnemu tajomníkovi Organizácie Spojených národov.

Článok 3

Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

V.... Za Radu predseda

(1) Ú. v. EÚ C

(2) Stanovisko z … (zatiaľ neuverejnené v úradnom vestníku).

(3) Ú. v. ES L 181, 4.7.2001, s. 6.